Diari Oficial de la Generalitat Valenciana


Sumari del DOGV 5308, del 21-07-2006 (2006/8276)

Bases particulars que regeixen el concurs per a la selecció d'agent urbanitzador per gestió indirecta del programa per al desenvolupament de les unitats d'execució de l'àmbit del Pla de Reforma Interior Ronda Perimetral Nord.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5308

Data del DOGV
:   21-07-2006

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2006/8276


Organisme emissor
:   Ajuntament de Dénia

Tipus de document
:   Anunci

Bases particulars que regeixen el concurs per a la selecció d'agent urbanitzador per gestió indirecta del programa per al desenvolupament de les unitats d'execució de l'àmbit del Pla de Reforma Interior Ronda Perimetral Nord. [2006/8276]  
En compliment del que preveu l'art. 131.2 i s. de la Llei urbanística valenciana 16/2005, de 30 de desembre, a continuació es publica el text íntegre de les Bases particulars reguladores del programa d'actuació integrada de la roda perimetral Nord, aprovades per l'Ajuntament Ple en sessió de 30 de març del 2006 (correcció d'errades detectades, per acord del mateix òrgan de data 25 de maig del 2006):  
1. Antecedents  
El PRI ronda perimetral Nord es va aprovar definitivament junt amb l'homologació sectorial per acord de la CTU d'Alacant de 25 de gener de 2001 i publicar en el Diari Oficial de la Generalitat el 20 de febrer del 2001. S'hi van delimitar 5 unitats d'execució, per als programes de les quals, l'Ajuntament Ple en data 11 de març del 2004, entre uns altres va acordar:  
«4. Elaborar, si és el cas, noves bases orientatives o plecs de prescripcions i clàusules particulars que, d'acord amb la normativa de contractació pública, han de regir en la selecció d'agent urbanitzador (o agents) que, per gestió indirecta, desenvolupe(n) la unitat o unitats d'execució que resulten en l'àmbit espacial, en congruència amb l'instrument de planejament urbanístic general del municipi, en tot cas, i convocar en eixe supòsit de desajustament o falta d'encaix amb aquest, la licitació pública corresponent per a l'adjudicació de nou de la unitat o unitats d'execució que corresponga, sotmesa a la legislació de contractes de les administracions públiques».  
El Pla general transitori, aprovat amb caràcter definitiu, manté la vigència del PRI, alhora que, com a objectius per al desenvolupament, requereix la tramitació d'un PRIM a fi d'incrementar el sòl dotacional educatiu i espais lliures, tot això mantenint l'aprofitament objectiu de l'àmbit del sector que no ha d'incrementar-se respecte a l'aprovat definitivament, i també manté l'ordenació estructural i la resta de condicions del document d'homologació aprovat junt amb el PRI.  
És destacable la necessitat urgent de la incorporació immediata al procés urbanitzador d'aquests sòls per les raons següents:  
\* Per la mateixa situació entre el nucli urbà consolidat residencial i les zones també consolidades de residència de caràcter estacional i de 2a residència predominantment, a més de la proximitat al sòl dotacional d'equipament esportiu.  
\* El desenvolupament permet la connexió, que hui no hi ha, en condicions adequades entre tres eixos viaris d'importància especial per al municipi: la carretera a Ondara i la A-7, la carretera de les Marines i la carretera als Poblets (camí vell de Gandia), a més de la connexió viària directa que implica d'aquestes carreteres amb la zona portuària l'afluència de trànsit de la qual cada dia és més important. En definitiva, l'eix estructural denominat ronda Nord és potser el més important actualment per a l'estructura i vertebració correctes de la ciutat i d'aquesta amb les altres infraestructures de comunicació.  
Davant la urgència de satisfer l'interés general que implica l'execució de la ronda Nord, a més de l'obtenció de sòls rotacionals en l'àmbit, l'Ajuntament Ple, en sessió ordinària celebrada el dia 30 de juny del 2005 va acordar aprovar i sotmetre a informació pública una «proposta de bases per a la selecció d'agent urbanitzador del Programa de reforma interior ronda Nord»  
En el curs del procediment, la mercantil Ronda Norte, SL va presentar una alternativa tècnica que, finalment, no pot continuar la tramitació d'acord amb les disposicions de la LRAU, per imperatiu del que estableix la Disposició transitòria primera de la Llei 16/2005, de 30 de desembre, de la Generalitat, urbanística valenciana (en avant LUV).  
Amb data 3 de febrer del 2006, la mercantil esmentada sol·licita la iniciació d'un procediment de concurs per al desplegament i execució d'un programa d'actuació integrada per mitjà de gestió indirecta, acompanyada dels documents exigits per l'article 130 i concordants de la LUV.   
2. Habilitació  
Les presents bases s'han redactat a l'empara del disposat en l'article 131.2 de la Llei 16/2005, de 30 de desembre, de la Generalitat, urbanística valenciana i el contingut i determinacions són aplicables al concurs pel qual s'ha de regir la selecció i adjudicació, si és el cas, del programa per al desenvolupament de l'actuació integrada per gestió indirecta promoguda per la mercantil Ronda Norte, SL per a l'àmbit d'aqueix PRI.  
3. Bases  
A) Ordenació urbanística vigent.  
El Pla general transitori manté la vigència del PRI alhora que, com a objectius per al desenvolupament, requereix la tramitació d'un PRIM a fi d'incrementar el sòl dotacional educatiu i espais lliures, tot això mantenint l'aprofitament objectiu de l'àmbit del sector que no ha d'incrementar-se respecte a l'aprovat definitivament, i també manté l'ordenació estructural i la resta de condicions del document d'homologació aprovat anteriorment junt amb el PRI.  
B) Necessitats i objectius que ha de satisfer el programa.  
El programa ha de complir tots els objectius assenyalats en l'article 124 de la Llei urbanística valenciana i, per tant, ha de contenir les previsions necessàries per a:  
1. Gestionar la transformació jurídica de les finques afectades.  
2. Urbanitzar completament les cinc unitats d'execució que es comprenen en l'àmbit de l'actuació integrada, en un termini màxim de dos anys des de la inscripció de la reparcel·lació.  
Ha de, també, amb subjecció a les previsions temporals i econòmiques del programa:   
3. Connectar i integrar adequadament les unitats d'execució entre si i amb la resta de les xarxes d'infraestructura, comunicacions i serveis públics que ja hi ha en el punt on presenten característiques tècniques adequades per a satisfer de forma adequada els nous requeriments de l'actuació que es pretén.  
A aquest efecte, els aspirants a assolir la condició d'agent urbanitzador han de proposar la seqüència lògica del desenvolupament de l'execució de tota l'obra pública de les cinc unitats d'execució del PRI ronda Nord, i proposar detalladament les condicions objectives que han de complir-se perquè simultàniament siga possible la incorporació de cada tram de la urbanització a la resta del territori, especialment, al nucli urbà de Dénia i resta de sòls urbans immediats ja consolidats.  
En tot cas, els aspirants han de definir un orde bàsic de prioritats per a l'execució de l'actuació integrada prevista i regular les condicions que aquesta ha de satisfer perquè siga possible la programació i execució conjunta de l'obra pública.  
4. Proveir les infraestructures i espais públics o reserves dotacionals en el que siga menester per a no minvar ni desequilibrar els nivells de qualitat, quantitat o capacitat de servei que hi ha i exigibles reglamentàriament; en concret, la proposta d'ordenació ha de millorar l'ordenació aprovada amb anterioritat i incrementar el sòl dotacional destinat actualment a equipament educatiu i cultural, de manera que permeta l'ampliació del centre docent actual. També han de proposar-se més dotacions de zones verdes.   
Les propostes d'obra d'urbanització han de donar solució a l'evacuació d'aigües pluvials de l'àmbit i a les connexions de l'entorn.  
5. Obtenir els sòls dotacionals públics de l'àmbit de l'actuació, o adscrits a aquesta, a favor de l'administració i de forma gratuïta.   
6. Ordenar el repartiment equitatiu de les càrregues i beneficis de l'actuació entre els afectats.  
7. Establir terminis per a edificar els solars que resulten de l'actuació urbanitzadora.  
8. Com a objectius complementaris del programa, es fixen:  
. L'edificació dels terrenys de l'urbanitzador o de propietaris adherits a la iniciativa en terminis més breus que els establits en el programa amb caràcter general.  
. La integració del projecte que s'ha d'executar dins l'entorn físic i mediambiental en què s'incardina, en concordança amb els principis i directrius de desenvolupament de la ciutat.   
. La proposta ha de potenciar els usos de vianants i públics de la ronda Nord, i assegurar que les obres d'urbanització, a més de ser realitzades amb materials de qualitat, prevegen unitats d'obra que incorporen a les edificacions que es construïsquen en el futur immediat dins l'àmbit territorial de l'actuació les infraestructures més modernes per a la implantació de totes les tecnologies que hi ha en el mercat per a la prestació de serveis de les comunicacions electròniques, entés aquest concepte en els termes establits en la Llei 32/2003, de 3 de novembre, general de telecomunicacions.  
. Les propostes han d'implantar les infraestructures encaminades a un ús dels recursos hídrics.  
C) Fitxa de gestió.  
Es reprodueix a continuació la fitxa de gestió corresponent, el contingut de la qual ha de ser respectat per les propostes de programació, dins l'observança deguda a les directrius de l'ordenació urbana i ocupació del territori establides en el Pla general.  
OBSERVACIONS  
(1) Totes excepte les grans superfícies comercials i de recreació i espectacles.  
(2) Únicament es permeten tallers artesanals en les plantes baixes dels edificis.  
\*OBJECTIUS DEL PRIM: EL DESENVOLUPAMENT D'AQUEST REQUEREIX LA TRAMITACIÓ D'UN PRIM A FI D'INCREMENTAR EL SÒL   
DOTACIONAL DOCENT I D'ESPAIS LLIURES AMB LES CONDICIONS SEGÜENTS:  
. Àmbit dotacional educatiu .Maria Ibars. ³ 27.000 m² (deduïts(1) els que hi ha) que permeta l'ampliació de l'equipament.  
. Àmbit espais lliures ³ 8.000 m².  
. Àmbit de programació: ÚNIC.  
\* L'APROFITAMENT OBJECTIU DE L'ÀMBIT DEL SECTOR NO S'INCREMENTARÀ RESPECTE AL PRI APROVAT DEFINITIVAMENT.  
\* L'ORDENACIÓ ESTRUCTURAL I LA RESTA DE CONDICIONS SÓN LES DE L'HOMOLOGACIÓ APROVADA DEFINITIVAMENT JUNT AMB EL PRI   
 (1) Es tracta d'un error, ha de dir .inclosos., ja que l'illa resultant de la unió de l'equipament que hi ha i la parcel·la confrontant presenta aquestes dimensions. I, no obstant això, la realització d'unes altres ampliacions implicaria interferir en un vial amb molta importància per la continuïtat i comunicació del nucli urbà amb la zona de les Marines. A més, aquesta illa de 27.000 m² inclosos els que ja hi ha ja es preveia en les primeres propostes que es van estudiar en l'Ajuntament per al planejament transitori.  
D) Les propostes de planejament que es presenten han de respectar, en tot cas, l'ordenació estructural i han d'anar dirigides a millorar l'ordenació detallada en coherència amb els objectius del programa.  
E) D'acord amb els objectius complementaris del programa, l'edificació dels terrenys de l'urbanitzador o de propietaris adherits a la iniciativa ha de realitzar-se en terminis breus, i ha de compatibilitzar-se l'ús terciari amb el residencial.  
F) Els documents d'ordenació i gestió han de redactar-se amb observança estricta de les prescripcions tècniques imposades per la Llei urbanística valenciana i el Reglament de planejament en què la desenvolupe.  
G) La mateixa fitxa de gestió insta a la presentació de variants, que han de tendir a cobrir els objectius del programa consignats més amunt. Per tant, ha de versar primordialment sobre l'ampliació de l'equipament educatiu i cultural i de les reserves de sòl dotacional destinat a zona verda, sense que siguen admissibles propostes que no s'ajusten a les exigències esmentades. Les variants en cap cas poden alterar l'ordenació estructural.  
H) Les prescripcions tècniques del projecte d'urbanització han de respectar el que disposen els articles 52 del Reial Decret Legislatiu 2/2000, de contractes de les administracions públiques, i 68 del Reglament de contractes, aprovat per Reial Decret 1098/2001, de 12 d'octubre, tenint en compte el que disposa l'article 69 del reglament esmentat.  
I) Valoració dels terminis de desplegament i execució del programa.  
1. Termini d'adjudicació del programa: El termini màxim d'adjudicació d'aquest programa és de 2 mesos a comptar de l'endemà d'obertura de les proposicions.  
2. Projecte de reparcel·lació: el projecte de reparcel·lació ha de presentar-se, si és el cas, dins el mes següent al transcurs del termini previst en l'art. 167.3 de la Llei Urbanística Valenciana i abans de quatre mesos des de la formalització del contracte per al desplegament i execució del programa per a l'actuació integrada. En tot cas, aquest projecte no s'aprovarà si prèviament no s'han subscrit el contracte i dipositat les garanties corresponents. Si el projecte presentat inicialment haguera de modificar-se com a conseqüència d'observacions introduïdes per l'administració, l'urbanitzador ha de respectar el termini màxim d'un mes per a la presentació del document definitiu.  
3. Execució material de les obres d'urbanització:   
Inici: 1 mes des de la inscripció del projecte de reparcel·lació.  
Acabament: En tot cas en el termini de dos anys des de la inscripció del projecte de reparcel·lació.  
Recepció per l'Ajuntament: abans de 3 mesos des de l'oferiment formal per a aqueixa recepció conforme al que disposa l'article 147 i concordants del Reial Decret legislatiu 2/2000, de 16 de juny, sobre Text refós de la llei de contractes de les administracions públiques.  
Terminis de garantia: 12 mesos des de l'acta de recepció.  
Recepció definitiva: 1 mes des de la finalització del termini de garantia.  
El termini d'execució és prorrogable per causa justificada, no imputable a l'urbanitzador, que impedisca realitzar les obres en el termini previst, tot això amb un informe previ de la Direcció facultativa corresponent.  
J) El model de proposició ha de contenir tots els documents que s'enumeren en els articles 126 i 127 de la Llei urbanística valenciana, que són:   
\* En l'alternativa tècnica:  
. L'alternativa tècnica ha d'anar acompanyada necessàriament d'un document de planejament que incloga una proposta d'ordenació detallada per a tot l'àmbit del programa, d'acord amb objectius concretats en aquestes bases.  
. Àmbit de l'actuació integrada.  
. Justificació del compliment de les condicions d'integració de l'actuació amb l'entorn.  
. Existència o no d'agrupació d'interés urbanístic i, si és el cas, estatuts i acords socials d'aquesta.  
. Terminis que es proposen per al desenvolupament de l'actuació integrada, en què es determinen tant el corresponent a les obres d'urbanització com a les obres d'edificació dels solars resultants.  
. Projecte d'urbanització en què es determinen el corresponent a les obres d'urbanització com a les obres d'edificació dels solars resultants.  
. Enunciat dels objectius complementaris que es proposen conforme a l'article 124.2, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.  
. Mesures de control de qualitat i compliment de les normes de qualitat ambiental.  
. Inventari preliminar de construccions, plantacions i instal·lacions l'assolament, destrucció o eradicació de les quals exigisca la urbanització.  
. Valoració preliminar i general d'aquelles despeses d'urbanització variables l'import de les quals, fins i tot, sent repercutible els propietaris, no es puga determinar per la concurrència d'ofertes.  
\* En la proposició juridicoeconòmica.  
. Regulació de les relacions de l'urbanitzador i els propietaris i, en particular, la modalitat de retribució al promotor i prou informació que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
. Acreditació de la titularitat, si és el cas, i identificació gràfica i registral dels terrenys, dins l'àmbit de l'actuació i a disposició de l'urbanitzador, siguen de la seua propietat o d'uns altres propietaris amb qui tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies de l'esmentat urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa.  
. Full resum de les dades econòmiques rellevants.  
. Prou informació que permeta als propietaris conéixer la determinació clara de les magnituds econòmiques del programa, en què diferencien els aspectes següents:  
\* Pressupost de licitació de l'obra d'urbanització: amb l'abast previst en l'article 168.1.a i b de la Llei 16/2005, de 30 de desembre, de la Generalitat, urbanística valenciana.  
\* Cost de projectes: cost de redacció i direcció dels projectes tècnics, en què especifique cada projecte, a la qual cosa es refereix l'article 168.1.c. d'aquesta Llei.  
\* Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
\* Benefici de l'urbanitzador: calculat en un percentatge de la suma dels conceptes expressats en els apartats anteriors que, en cap cas, ha de superar el 10%.  
\* Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes expressats anteriorment.  
\* Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a aquesta modalitat de retribució.  
\* Preu del sòl a efectes de canvi: preu del sòl al qual s'ha de descomptar de les càrregues d'urbanització els terrenys d'aquells propietaris que retribuïsquen l'urbanitzador amb aquests.  
\* Finançament: condicions de finançament oferides per l'urbanitzador per al pagament de les quotes d'urbanització en metàl·lic, amb el suport d'una entitat financera registrada degudament.  
\* Garantia oferida per l'aspirant a urbanitzador, que en cap cas ha de ser inferior al 15% del pressupost valorat de costs d'urbanització.  
Han d'aportar-se tres còpies de la totalitat dels documents tècnics que hagueren de redactar-se en ocasió del programa.  
A més a més, cal aportar l'esmentada documentació en suport informàtic segons els formats proposats per l'Ajuntament de Dénia i que són els següents:  
\* Documentació gràfica   
AUTOCAD, MICROESTATION, ACROBAT.  
\* Documentació alfanumèrica   
OFFICE  
La documentació s'ha de presentar en sobres tancats, identificats per fora, amb indicació del concurs per a la programació a què concorren i firmats pels concursants, amb indicació, en cas de persones jurídiques, de la raó social de l'empresa. En l'interior de cada sobre s'ha de fer constar en full independent el contingut, enunciat numèricament. Un dels sobres ha de contenir els documents de la proposició i l'altre, els documents especificats en l'epígraf següent d'aquestes bases.  
K) Les proposicions han d'anar acompanyades dels documents especificats en l'article 133 de la Llei urbanística valenciana, en sobre a banda. I són:  
a) Aquells que acrediten la personalitat jurídica del concursant i, si procedeix, la representació.  
b) Els documents que acrediten els requisits de solvència tècnica i professional, econòmica i financera, d'acord amb els exigits per les bases reguladores del concurs.  
c) Declaració responsable de no estar sotmés a cap de les prohibicions per a contractar establides per la legislació reguladora de la contractació administrativa, en què incloga expressament la circumstància d'estar al corrent en el compliment de les obligacions tributàries i amb la Seguretat Social imposades per les disposicions vigents.  
d) Resguard acreditatiu de la garantia provisional.  
e) Els concursants estrangers han d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, puguen sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si escau, al fur jurisdiccional estranger que puga correspondre-li.  
f) Declaració jurada o acta notarial acreditativa d'haver practicat o intentat practicar els avisos a què es refereix l'article 134.4. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'aquestes qüestions.  
g) Acta notarial acreditativa del sotmetiment a informació pública dels documents assenyalats en les lletres a i f de l'article 126 de la LUV.  
Cap concursant pot subscriure cap proposta en unió temporal amb unes altres empreses si ho ha fet individualment o figurar en més d'una agrupació. L'incompliment d'aquestes normes dóna lloc a la inadmissió de totes les propostes de programa presentades per aquell.  
Els documents anteriors no són valorables com a criteris d'adjudicació.  
L) Les proposicions han de presentar-se en les dependències de la Gerència Municipal d'Urbanisme de l'Ajuntament de Dénia, situada a la ronda de les Muralles, núm. 42, bé mitjançant lliurament físic en les esmentades oficines, bé mitjançant enviament per correu, i en este cas cal ajustar-se al disposat en l'article 80 del Reglament general de la llei de contractes, sense que siga admissible l'anunci per correu electrònic.  
Les proposicions han de presentar-se en el termini de tres mesos, a partir de la data de l'enviament de l'anunci de concurs al Diari Oficial de la Unió Europea.  
M) Documentació acreditativa de la solvència econòmica i financera, tècnica i professional exigibles als concursants.  
S'exigirà als concursants la justificació de la solvència per qualsevol dels mitjans expressats en els articles 16 i 19 del Reial Decret Legislatiu 2/2000, de 16 de juny, pel qual s'aprova el Text refós de la llei de contractes de les administracions públiques.  
N) Criteris objectius d'adjudicació.  
\* De l'alternativa tècnica:  
1. Més bon compliment dels criteris i objectius urbanístics territorials assenyalats en les bases, la qual cosa comprén l'ajustament de l'ordenació proposada a l'objectiu del programa que es refereix a increment de dotacions públiques; la resolució adequada de la integració de l'actuació en l'entorn i l'estructuració més bona de les dotacions públiques, d'espais lliures i recorreguts no motoritzats, i que potencien els usos terciaris compatibles amb els habitatges.  
Ponderació: 0-10 / 100 punts.  
2. Més qualitat tècnica de les solucions i materials proposats per a la urbanització.   
Ponderació: 0-10 / 100 punts.  
3. Més nivell de definició de les unitats d'obra integrants del projecte d'urbanització.  
Ponderació: 0-10 / 100 punts.  
4. Termini més breu per al desenvolupament de l'actuació integrada, amb expressió del corresponent tant a les obres d'urbanització, com a les obres d'edificació dels solars resultants, propietat de l'urbanitzador o d'uns altres propietaris adherits a la iniciativa.   
Ponderació: 0-10 / 100 punts.  
5. Les proposicions que incorporen més mesures de control de qualitat i de més bon compliment de les normes de qualitat ambiental, conforme als criteris expressats en aquestes bases i que tendisquen a una implantació més bona d'infraestructures de telecomunicacions i destinades a l'estalvi de recursos energètics i hídrics.  
Ponderació: 0-10 / 100 punts.  
\* Proposició juridicoeconòmica.  
1. Les ofertes més grans d'incentius, garanties o possibilitats de col·laboració efectiva amb els propietaris afectats per l'actuació, de manera que tot això es plasme en més possibilitat de disposició dels terrenys per part de l'aspirant a agent urbanitzador, a fi que es puga procedir a la urbanització amb més celeritat.  
Ponderació: 0-15 / 100 punts.  
2. Més superfície dins l'àmbit de l'actuació i a disposició de l'urbanitzador, pròpia o de tercers amb qui tinga contracte suficient, que haja de quedar afecta, amb garantia real inscrita en el Registre de la Propietat, al compliment de les obligacions pròpies de l'esmentat urbanitzador per a assegurar l'execució dels objectius imprescindibles o complementaris del programa.  
Ponderació: 0-15 / 100 punts.  
3. Més poc import de les càrregues d'urbanització, expressat en euros per metre quadrat d'edificabilitat.  
Ponderació: 0-7 / 100 punts.  
4. Coeficient de canvi a efecte de pagament en terrenys com a retribució de l'urbanitzador.  
Ponderació: 0-7 / 100 punts.  
5. Més poca proporció de solars o aprofitaments que hagen de ser posats a disposició de l'urbanització per mitjà de reparcel·lació forçosa com a retribució a compte de tercers amb qui no tinguen contracte suficient.  
Ponderació: 0-6 / 100 punts.   
Als efectes prevists en l'article 135.5 de la LUV, el llindar mínim es fixa en 50 punts.  
S'ha de seguir el procediment d'adjudicació i aprovació del programa d'actuació integrada previst en l'article 137 de la LUV, després de les actuacions prèvies descrites en l'article 136 de la mateixa llei, modificades en el que resulte pertinent pel que estableixen les bases generals aprovades per l'Ajuntament de Dénia.  
NY) Pressupost de les bases de licitació formulat per l'administració.  
A tots els efectes prevists en la LUV i, en especial, a fi de fixar la quantia de la garantia provisional equivalent al 2% de l'estimació aproximada de les càrregues del programa, aquest es fixa en la suma de díhuit milions d'euros (23.970.416 €).   
O) Subcontractació  
En aquest supòsit concret i de conformitat amb el que disposa l'art. 142 de la Llei 16/2005, de 30 de desembre, de la Generalitat, urbanística valenciana, pot l'adjudicatari del concurs subcontractar prestacions parcials. No obstant això, ha de donar-ne compte a l'Ajuntament de Dénia amb caràcter previ a la formalització d'aquestes, i acompanyar a aquest efecte la documentació acreditativa de la solvència tècnica del subcontractista.  
L'Ajuntament disposa del termini màxim d'un mes per a resoldre, transcorregut el qual sense resolució expressa s'entendrà consentida la subcontracta.  
En qualsevol cas, és de compliment preceptiu el que disposa l'art. 115 del Text refós de la llei de contractes de les administracions públiques aprovat per RDL 2/2000, de 16 de juny.  
P) Risc i ventura  
El concurs i les obligacions contractuals que se'n deriven són a risc i ventura del contractista, el qual no pot sol·licitar alteració del preu o indemnització, excepte per alguna de les causes i amb els requisits assenyalats en la legislació vigent.  
Q) Cessió del contracte  
D'acord amb el que estableix l'art. 114 del Reial Decret Legislatiu 2/2000, de 16 de juny, pel qual s'aprova el Text refós de la llei de contractes de les administracions públiques, els drets i obligacions dimanants del contracte poden ser cedits a un tercer sempre que les qualitats tècniques o personals del cedent no hagen sigut raó determinant de l'adjudicació del contracte.  
Perquè els adjudicataris puguen cedir-ne els drets i obligacions a tercers han de complir-se els requisits següents:  
a) Que el l'administració actuant autoritze expressament i amb caràcter previ la cessió.  
b) Que el cedent haja executat almenys un 20 per 100 de l'import del contracte.  
c) Que el cessionari tinga la mateixa capacitat per a contractar amb l'administració que l'exigida al cedent i que estiga classificat degudament si aquest requisit ha sigut exigit al cedent i, en el cas que s'haja realitzat l'adjudicació d'acord amb les qualitats tècniques o professionals del cedent, el cessionari les acredite.  
d) Que es formalitze la cessió, entre l'adjudicatari i el cessionari, en escriptura pública.  
El cessionari qued subrogat en tots els drets i obligacions que corresponguen al cedent.  
L'Administració no autoritzarà la cessió a favor de persones sotmeses en processos de suspensió de classificacions o inhabilitades per a contractar.  
L'incompliment de qualsevol de les normes assenyalades en aquesta clàusula és prou causa de resolució automàtica del contracte.  
L'anterior s'entén sense perjuí del que disposa l'article 141.2 de la LUV, ja que sempre quede fora de perill la prerrogativa de l'administració de denegar la cessió si menyscaba l'interés general o implica defraudació de la competència pública en l'adjudicació.  
R) Despeses  
L'adjudicatari és obligat a pagar l'import dels anuncis i de totes les altres despeses que s'ocasionen amb motiu dels tràmits preparatoris i de formalització del procediment d'adjudicació del programa. Aquestes despeses s'han d'incloure en les despeses de gestió com a càrregues del programa.  
S) Interpretació  
El contracte dimanant de l'adjudicació del programa és per l'objecte administratiu. De conformitat amb el que disposa l'art. 59 del Reial Decret Legislatiu 2/2000, de 16 de juny, pel qual s'aprova el Text Refós de la llei de contractes de les administracions públiques, els termes han de ser interpretats per la corporació, la qual, a més, ha de resoldre els dubtes que n'oferisca el compliment, i els acords d'aquesta són executius immediatament, sense perjuí del dret que assisteix l'adjudicatari de procedir per la via jurisdiccional corresponent.  
T) Fur  
Les qüestions litigioses que puguen suscitar-se, en desplegament de la contractació que regulen les presents bases, han de ser resoltes pels tribunals de la jurisdicció contenciosa administrativa competents per a resoldre les controvèrsies que sorgisquen en el municipi de Dénia.  
U) Unes altres clàusules.  
L'adjudicatari s'obliga al compliment de les lleis protectores del treball relatives a seguretat i higiene, fins i tot de la de Previsió i Seguretat Social, en tots els aspectes i regulacions, i està exempta l'entitat municipal contractant de qualsevol responsabilitat per incompliment de les esmentades disposicions i la resta de caràcter laboral que l'adjudicatari produïsca.  
L'incompliment de les obligacions assenyalades és causa de resolució del contracte.  
És obligació de l'adjudicatari indemnitzar els danys i perjuís que es causen com a conseqüència de les accions que requerisquen l'execució dels treballs objecte del programa regit per les presents bases.  
L'Ajuntament de Dénia, per a garantia dels propietaris englobats en el si de l'actuació, ha de contractar l'assistència tècnica necessària per a la direcció de les obres d'urbanització a càrrec d'aquells titulars del programa que obtinguen parcel·les edificables en el si d'aquest. La previsió d'aquestes despeses constitueix càrrega del programa.   
V) Supletorietat  
Les presents bases constitueixen la regulació més específica del concurs de programació de la present actuació urbanística.  
De forma supletòria i en el no regulat de forma expressa, regeix el que disposa la Llei 16/2005, de 30 de desembre, de la Generalitat, urbanística valenciana, i el que disposa el Reial Decret Legislatiu 2/2000, de 16 de juny, pel qual s'aprova el Text refós de la llei de contractes de les administracions públiques, modificada per la Llei 13/2003, de 23 de maig i el RD 1098/2001, de 12 d'octubre, pel qual s'aprova el Reglament general de la llei de contractes de les administracions públiques i Reglament de serveis de corporacions locals..  
Contra l'acord aprovatori de les bases pot interposar-se recurs de reposició en el termini d'un mes, a comptar de l'endemà de la publicació d'aquest anunci. Igualment, es pot interposar recurs contenciós administratiu en el termini de dos mesos a comptar de l'endemà de la present publicació.  
Dénia, 20 de juny de 2006.. L'alcalde en funcions: Pau Reig.